Зыхуеинум хуэдиз
«Къэббалъкъгипс» IуэхущIапIэм бгъэдэлъ къарумрэ зэфIэкIымрэ нэсу къигъэсэбэпын щIидзэнущ дызытехьа илъэсыщIэм и мэлы-жьыхь — накъыгъэ мазэхэм. А пIалъэм ирихьэлIэу заводым елэжьын щIидзэнущ Зеикъуэ сэху къыщыщIахыу иIэ щIытIым.
ООО-м игъэува иджырей Iэмэпсымэхэм Iэмал къаритынущ ухуэныгъэм къыщагъэсэбэп гидрат сэхуу зыхуеинум хуэдиз къыщIигъэкIыну. Апхуэдэу заводым щагъэхьэзырынущ пхъашэрэ щабэу зэхэдзыжа сэху хьэжар.
«Къэббалъкъгипсыр» иджыпсту иужь ихьащ гипс панелхэр къыщыщIагъэкI линэщIэм ехьэлIа инвестицэ проектыр гъэзэщIэным. Абы теухуа лэжьыгъэхэр и кIэм нэблэгъащ. А панель лIэужьыгъуэр шынагъуэншэщ, мафIэм зэримысым къыхэкIыу. КъищынэмыщIауэ, псынщIэщ. Абы Урысейм и щIыналъэ куэдым щIэупщIэ щиIэщ.
Заводым мыгувэу иутIыпщыну и мурадщ гипсокартон щагъэхьэзыр линэри.
И лъэщагъ псомкIи ягъэлэжьэну IуэхущIапIэм иджыри цIыху 200-м щIигъум IэнатIэ щагъуэтынущ. Нобэ заводыр зэрылажьэ мардэмкIэ къыщIигъэкI гипс пкъыгъуэхэми къабзагърэ фIагъкIэ къыпэхъун къэгъуэтыгъуейщ.
САФРОНОВ Анатолий.
